Nuuskommentaar: ‘Regering haat nie wit mense’ – ZumaPresident Jacob Zuma in die parlement. Foto: Elmond Jiyane, GCIS Daar behoort nie hieroor ’n vraag te gewees het nie. Haat Zuma en/of die regering die wit mense? Die vraag is in die parlement deur dr. Pieter Groenewald, leier van die Vryheidsfront Plus, aan Zuma gevra. Die eed wat Zuma afgelê het, bepaal immers dat hy in die beste belang van al die land se mense moet optree, en dit laat uit die aard van die saak nie ruimte vir haat teenoor een of meer groepe nie. Maar so is dit nou maar, die land se hoogste hof, die konstitusionele hof, het bevind dat Zuma (en sommer die parlement ook) die Grondwet oortree het. Zuma het die haat teenoor wit mense ontken. Maar dis nie die indruk wat gekry word nie. Net te gereeld gebruik hy die vernederende en kwetsende term van “white supremacists” as hy na wit mense, of minstens sommige wit mense verwys. En net om die ding komplekser te maak, een van sy provinsiale lakeie moet nou om verskoning vra nadat sy bruin mense “h*tn*ts” genoem het. Sy het die stryd in die howe gaan voer oor haar reg om dit te doen, en bloedneus gekry. En terwyl die verskoning afgewag word (sy is duidelik nie oorhaastig nie), gebruik minstens een parlementslid van die ANC dit weer in die parlement. Die speaker was egter selektief doof. Dan was daar die DKD-saak waar die regering tot in die konstitusionele hof geappelleer het vir die “reg” om teen bruin mense te diskrimineer, en sedertdien is ’n saak van minagting van die hof oor basies dieselfde saak weer aanhangig gemaak. Dit klink ook nie baie vreedsaam as die president by openbare vergaderings sê wit mense het die grond by swart mense gesteel nie. Hy het nou, in sy repliek in die parlement, dit versag na “baie het dit nie gekoop nie”. Maar, en dit is die eintlike vraag, mnr. Zuma, het die hoofman op wie se grond Nkandla opgerig is, of sy voorouers, die grond gekoop? Die grond was immers in die besit van die land se oorspronklike inwoners, die Khoi-San. So ook die grond van koning Goodwill. En sou die oudit van pre-koloniale grondbesit behoorlik gedoen word wat die heethoof Nkwinti beoog, sal dit ook blyk dat die Khoi-San die groot verloorders was. Maar dit is ’n onderwerp op sy eie. Miskien is haat nie heeltemal die regte woord nie, en die wyse waarop die ANC dit kort voor verkiesings gebruik het om stemme te trek was ook nie Zuma se uitvindsel nie. Hy het dit ook nie vervolmaak gekry nie, masjiengeweer ofte not. Die rede hiervoor is dat peilings toon dat Suid-Afrikaners ander kwessies soos werkloosheid en armoede as baie groter probleme ervaar as rassedisharmonie. Maar Zuma doen bitter min om die persepsies van anti-wit te besweer. Die veroordeling van plaasaanvalle wat, reg of verkeerd, soos taks nuwe stoom verskaf aan die verbrokkeling van rasseverhoudinge, is so skaars soos hoendertande. Veel eerder gaan verkoop hy kluitjies soos dat wit mense swart mense se grond gesteel het, en dat die grond wat swart mense gekry het meestal in die droër, onvrugbaarder dele van die land geleë is. Enige reënvalkaart sal dit verkeerd bewys, maar dan, ’n president wat sakelui gaan probeer wysmaak dat Afrika die grootste kontinent is en dat die ander kontinente saam in Afrika kan inpas, is seker nie die beste kaartleser wat daar is nie. Boonop het hy in sy repliek gesê hy sal voortgaan met regstellende aksie, swart ekonomiese bemagtiging en grondhervorming. In Afrikaans klink dit amper mak, maar hy het Engels gepraat, en die woorde “affirmative action” gebruik wat iets heel anders as regstellende aksie is. Dit stel op die aarde niks reg nie, en so trek iemand op grond van die een of ander affiniteit in senior poste in sonder dat meriete enige oorweging geniet. So word die ekonomiese koek wat vir enige vorm van die groei van welvaart beskikbaar is nie groter nie – dit krimp eerder, en niks positiefs word vermag nie. Die SEB-wetgewing word al meer direktief. Dit kon in teorie werk as daar genoeg hulpbronne sou wees, maar ’n hoë werkloosheidskoers verklap dat die appel se skyfies reeds mikroskopies dun gesny is. Soos dr. Christo van Rheede onlangs op Netwerk 24 geskryf het: “Die beoogde radikale maatskaplik-ekonomiese transformasie sal derhalwe van baie min hulp wees. Dit is nie net só weens gefragmenteerde staatsingrypingstrategieë, beleidsonsekerheid en korrupsie nie, maar veral ook omdat dit wetsgehoorsame, belastingbetalende en innoverende entrepreneurs op grond van etnisiteit as die boos­doeners uitsonder … Vergelding in die vorm van die wegneem van diegene wat ekonomiese aktiwiteit stu en die verryking van die paar met politieke konneksies sal selfs groter ekonomiese ontbering in Suid-Afrika meebring.” (Die paar aanhalings laat nie reg aan die oorspronklike artikel geskied nie.) Wat grondhervorming betref, was daar so ver vasgestel kan word ’n dawerende stilte oor Nkwinti se mededeling dat die Grondwet verander sal moet word sodat dit moontlik sal wees om grond sonder kompensasie te onteien. Dit is niks anders as grondroof nie, en Zuma kom nie sy ampseed in hierdie verband na nie. Het Zuma al ooit enige kommer uitgespreek oor die onewehandigheid waarmee die kwessie van haatspraak hanteer word, en op sigself nou ’n probleem geword het? Dit is mooi uitgewys deur AfriForum tydens die Menseregtekommissie se ondersoek na haatspraak op die sosiale media. Is die probleem net Zuma en ’n paar van sy getrouste kornuite, of is die probleem die hele ANC? Daar kan, en word gereeld, sonder ’n sweem van twyfel gesê dat Zuma ’n enorme probleem en verleentheid vir die land is, hê-hê, hêê. Oor of die ANC self so ’n groot probleem onder post-2019-leierskap sal wees, kan moeilik vooruitgeskat word. Dit is egter die ANC se keuse om Zuma tot op die laaste moontlike nippertjie in die saal te hou, wat kiesers wat iets vir die land en al sy mense omgee, in wese dwing om veilig te speel en nie vir die ANC te stem nie. Want so kan dit nie aangaan nie. En nee, hierdie kommentaarskrywer put geen genot daaruit om die een negatiewe rubriek ná die ander te produseer nie. Daar is positiewe nuus, maar dit verdrink alles so maklik wanneer Zuma weer iets kwytraak. Opgeblaasde positiewe nuus is ook maar fopnuus, maar dit beteken nie dat die silwer randjie nie met ywer nagejaag moet word nie. Maar nou lê ’n knypende begroting eers voor.